《感兴二十七首 其二十五》
宋代·方一夔

雄蜂采花粉，雌蜂衔花汁。粉以作黄蜡，汁以蒸白蜜。

不辞盗我作，但规安我室。吾穷还可忍，岁岁看分出。

不见岐周人，先世但积德。土地付獯狄，自爱豳沮漆。

儿孙遍天下，鲁卫酆郇毕。勿言天未定，此理终可必。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。